Dôvodová správa 

A. Všeobecná časť    

Poslanci Národnej rady Slovenskej republiky Marek Lackovič a Jana Hanuliaková predkladajú na rokovanie Národnej rady Slovenskej republiky návrh na vydanie zákona, ktorým sa mení a dopĺňa zákon č. 302/2001 Z. z. o samospráve vyšších územných celkov (zákon o samosprávnych krajoch) v znení neskorších predpisov



V aplikačnej praxi sa vyskytujú situácie, keď poslanec zastupiteľstva zároveň vykonáva funkciu riaditeľa alebo iného člena štatutárneho orgánu organizácie, ktorá je priamo zriadená a financovaná tým istým samosprávnym krajom. Takáto kumulácia funkcií vytvára potenciál pre konflikt záujmov, pretože tá istá osoba disponuje právomocou rozhodovať o činnostiach a hospodárení organizácie v postavení výkonného orgánu a zároveň spolurozhoduje a kontroluje jej činnosť v rámci zastupiteľstva. Tento stav môže ohrozovať nestrannosť, objektivitu a nezávislosť rozhodovacích procesov a viesť k oslabeniu dôvery verejnosti vo fungovanie územnej samosprávy.

Navrhovaná právna úprava nadväzuje na obdobné riešenia zakotvené v zákone o obecnom zriadení a jej cieľom je posilniť transparentnosť výkonu verejnej moci, predchádzať konfliktom záujmov a zabezpečiť vyššie štandardy integrity pri rozhodovaní orgánov územnej samosprávy. Zákonodarca týmto reaguje na potrebu systematického nastavenia pravidiel týkajúcich sa súbehu výkonu funkcie poslanca zastupiteľstva samosprávneho kraja a členstva v štatutárnom orgáne rozpočtovej alebo príspevkovej organizácie zriadenej týmto samosprávnym krajom.

Návrh zákona je v súlade s Ústavou Slovenskej republiky, ústavnými zákonmi, nálezmi ústavného súdu, zákonmi a ostatnými všeobecne záväznými právnymi predpismi, medzinárodnými zmluvami a inými medzinárodnými dokumentami, ktorými je Slovenská republika viazaná, ako aj s právnymi aktmi Európskej únie.

Návrh zákona bude mať pozitívne sociálne vplyvy, pretože posilňuje transparentnosť a znižuje riziko konfliktu záujmov, čo zvyšuje dôveru obyvateľstva vo fungovanie regionálnej samosprávy. Zároveň nebude mať vplyv na rozpočet verejnej správy, vplyvy na podnikateľské prostredie, sociálne vplyvy, vplyvy na životné prostredie, vplyvy na služby verejnej správy            pre občana, vplyvy na informatizáciu spoločnosti ani vplyvy na manželstvo, rodičovstvo                       a rodinu.


B. Osobitná časť   
 
Čl. I
 
K bodom 1 až 5
Spresňuje sa existujúca právna úprava v § 13 ods. 1 písm. b) tak, že funkcia poslanca samosprávneho kraja je nezlučiteľná s funkciou zamestnanca samosprávneho kraja, v ktorom bol zvolený. Zároveň sa upravuje, že toto obmedzenie neplatí, ak zamestnanec samosprávneho kraja je dlhodobo uvoľnený na výkon funkcie poslanca podľa § 136 ods. 2 Zákonníka práce. Obdobná právne úprava je aj v zákone Slovenskej národnej rady č. 369/1990 Zb. o obecnom zriadení v znení neskorších predpisov.

S cieľom predchádzania konfliktu záujmov dochádza v § 13 a § 16  k zmene príslušných ustanovení upravujúcich nezlučiteľnosť funkcie poslanca zastupiteľstva samosprávneho kraja. Ustanovuje sa, že funkcia poslanca samosprávneho kraja, je nezlučiteľná s funkciou člena štatutárneho orgánu alebo člena štatutárneho orgánu rozpočtovej organizácie alebo príspevkovej organizácie zriadenej samosprávnym krajom, v ktorom bol zvolený. Zároveň sa ustanovuje povinnosť pre poslanca, že ak v čase ustanovenia do funkcie vykonáva funkciu, ktorá je nezlučiteľná s funkciou poslanca podľa § 13 ods. 1, je povinný do 30 dní odo dňa ustanovenia do funkcie poslanca takú funkciu skončiť alebo vykonať zákonom ustanovený právny úkon smerujúci k jej skončeniu.

K bodu 6
Ustanovuje sa, že poslanec samosprávneho kraja, ktorý ku dňu nadobudnutia účinnosti tohto zákona zároveň vykonáva funkciu štatutárneho orgánu alebo je členom štatutárneho orgánu rozpočtovej alebo príspevkovej organizácie zriadenej samosprávnym krajom, v ktorom bol zvolený, je povinný vzdať sa tejto funkcie alebo vykonať iný zákonom ustanovený právny úkon smerujúci k jej skončeniu, a to v lehote do jedného mesiaca odo dňa nadobudnutia účinnosti tohto zákona, t. j. najneskôr do 1. februára 2026.
 
Čl. II

Navrhuje sa účinnosť od 1. januára 2026.


